बीजेपी दिल्ली में सरकार बनाने की कवायद में जुटी है। आम आदमी पार्टी इस पर आपत्ति जाहिर कर रही है। इस मामले में वह राष्ट्रपति से मिलकर गुहार भी लगा चुके हैं। लेकिन, लगता नहीं है कि बीजेपी पर केजरीवाल की इन कोशिशों का कोई असर पड़ रहा हो। अब तो ऐसी खबरें भी आ रही हैं कि बीजेपी को दिल्ली में सरकार बनाने के लिए प्रधानमंत्री नरेंद्र मोदी की तरफ से भी हरी झंडी मिल गई है। अब केजरीवाल ने दावा किया है कि वह बीजेपी की साजिश का पर्दाफाश करेंगे।
अपने ट्वीट में केजरीवाल ने लिखा है, 'आज 11 बजे कॉन्स्टिट्यूशनल क्लब में AAP की प्रेस कॉन्फ्रेंस होगी। बीजेपी दिल्ली में सरकार कैसे बनाएगी, इस साजिश का पर्दाफाश - बीजेपी बेनकाब।'
आम आदमी पार्टी कई बार ऐसा दावा कर चुकी है कि बीजेपी उसके विधायकों को तोड़ने की कोशिश में है। हाल ही में केजरीवाल ने अपने विधायकों से कहा था कि अगर बीजेपी की तरफ से कोई ऑफर आए तो उसके सबूत जुटा लें। कयास लगाए जा रहे हैं कि वह प्रेस कॉन्फ्रेंस में ऐसा ही कोई खुलासा कर सकते हैं।
hin_Deva hin_Deva hin_Deva